ПРИЈЕДЛОГ

На основу члана 39. и 82. Закона о локалној самоуправи („Службени гласник Републике Српске“ број: 97/16, 36/19), члана 76. Статута Града Добој („Службени гласник Града Добој“ број: 1/17) и члана 128. Пословника о раду Скупштине Града Добој („Службени гласник Града Добој“ број: 1/17), Скупштина Града Добој је на сједници одржаној \_\_\_\_\_\_\_\_\_2019.године донијела:

**О д л у к у**

**о критеријима суфинансирања средстава за куповину 100 станова у сврху подстицања младих брачних парова на подручју Града Добој**

I

Овом Одлуком утврђују се критерији суфинансирања средстава за куповину 100 стамбених јединица у сврху подстицања младих брачних парова на подручју Града Добој.

Поступак суфинансирања је одобрен Одлуком о суфинансирању средстава за куповину 100 станова у сврху подстицања младих брачних парова на подручју Града Добој („Службени гласник Града Добој“ број: 8/19).

Град Добој обезбјеђује 2 модела суфинансирања у смислу ове Одлуке и то:

1. Град Добој финансира 49% укупне вриједности стамбене јединице, док супружници учествују 51%, у којем случају супружници бирају стамбену јединицу
2. Град Добој финансира 70% укупне вриједности стамбене јединице, док супружници финансирају 30%, у којем случају супружници немају право избора стамбене јединице, односно, стамбену јединицу бира Град Добој путем јавног позива

II

Град Добој суфинансираће средства за куповину 100 стамбених јединица у смислу тачке I ове Одлуке, на начин и под условима како слиједи:

1. укупна квадратура стамбене јединице може износити од 40 а закључно са 75м2
2. стамбена јединица мора бити новоизграђена и некориштена
3. стамбена јединица мора бити саграђена на подручју Града Добој
4. стамбена јединица мора бити уписана у јавне књиге о евиденцији непокретности и правима на њима (катастар непокретности), као легална, без терета, забиљежби и неријешених захтјева
5. стамбени објекат у којем се налази стамбена јединица која је предмет суфинансирања мора имати употребну дозволу
6. максимална цијена стамбене јединице по квадратном метру износи до 1.600,00КМ са укљученим ПДВ-ом

III

Право на суфинансирање, у смислу тачке I ове Одлуке имају парови који:

1. су држављани Републике Српске/Босне и Херцеговине
2. су млађи од 30 година, односно старији од 18 година, односно који даном пријаве на јавни конкурс имају навршених 18 година старости, односно нису навршили 30 година старости
3. су закључили брак послије 11.09.2019.године,
4. најмање један од супружника има пребивалиште на подручју Града Добој у непрекидном трајању од најмање 3 године, рачунајући од дана пријаве на јавни конкурс. Супружници којима буде одобрено суфинансирање у смислу ове Одлуке, имаће обавезу доказивања пребивалишта на сваке 4 навршене године становања.
5. ниједно од супружника није власник/сувласник непокретности – објеката (куће, стана), условних за становање на подручју Босне и Херцеговине
6. ниједно од супружника није прометовало непокретностима – објектима у посљедње 3 године, рачунајући од дана пријаве на јавни конкурс
7. имају намјеру остварења сталног боравка на подручју Града Добој у периоду од најмање 20 година, рачунајући од дана закључења уговора, односно, у посматраном периоду супружници имају обавезу периодично доказати боравак у стамбеној јединици (алинеја 4) која је била предмет суфинансирања, не могу отуђити предметну стамбену јединицу нити је издати другом у закуп.

IV

Средства обезбјеђења за уредно испуњење критерија из тачке III алинеје 7. ове Одлуке подразумијевају оснивање заложног права над непокретностима - хипотеку и друга средства обезбјеђења, која ће поближе бити уређена посебним уговорима.

V

На темељима ове Одлуке, а поштујући одредбе Одлуке о суфинансирању средстава за куповину 100 станова у сврху подстицања младих брачних парова на подручју Града Добој („Службени гласник Града Добој“ број: 8/19), Градоначелник ће именовати радно тијело и расписати јавни позив.

Сва права и обавезе који произилазе из поступка суфинансирања средстава за куповину стамбених јединица које су предмет ове Одлуке, биће уређени посебним уговорима.

VI

Ова Одлука ступа на снагу осмог дана од дана објављивања у “Службеном гласнику Града Добој”.

РЕПУБЛИКА СРПСКА

ГРАД ДОБОЈ

СКУПШТИНА ГРАДА ДОБОЈ

Број: 01-013-\_\_\_\_\_\_/19 ПРЕДСЈЕДНИК СКУПШТИНЕ

Датум: \_\_\_\_\_\_\_\_\_\_ Сања Вулић

ОБРАЗЛОЖЕЊЕ

Одлуке о критеријима суфинансирања средстава за куповину 100 станова у сврху подстицања младих брачних парова на подручју Града Добој

Правни основ за доношење ове Одлуке садржан је у одредбама члана 39. и 82. Закона о локалној самоуправи („Службени гласник Републике Српске“ број: 97/16, 36/19), којим одредбама је скупштинама јединица локалних самоуправа – општина и градова, додијељена надлежност органа који креира локалну политику и одлучује о имовини у форми општих аката, члана 76. Статута Града Добој и Пословника о раду Скупштине Града Добој (оба акта објављена у „Службеном гласнику Града Добој“ број: 1/17), којим одредбама су претходно наведене надлежности из Закона о локалној самоуправи додијељене Скупштини Града Добој.

Ова Одлука израђена је поштујући одредбе Правила израде закона и других прописа у Републици Српској („Службени гласник Републике Српске“ број 24/14), чијој примјени подлијежу и јединице локалне самоуправе, а приликом израде општих аката.

Одредбама Одлуке утврђено је како слиједи:

Тачком I Одлуке утврђен је предмет, обухват и модели суфинансирања

Тачком II Одлуке утврђене су критерији које морају испуњавати стамбене јединице да би биле предмет суфинансирања

Тачком III Одлуке утврђене су обавезе које супружници морају испунити како би остварили право на суфинансирање

Тачком IV Одлуке утврђена је обавеза ближег уређења средстава обезбјеђења посебним уговорима.

Тачком V Одлуке Градоначелник Града Добој овлаштен је да поближе уреди и проведе поступак суфинансирања и закључи уговоре.

Tачком VI Одлуке утврђено је ступање на снагу исте.

Разлози за доношење ове Одлуке садржани су у обавези Града да путем надлежних органа утврди критерије суфинансирања стамбених јединица као подстицаја младим брачним паровима за формирање брачне заједнице на подручју Града.

ОБРАЂИВАЧ ПРЕДЛАГАЧ

КАБИНЕТ ГРАДОНАЧЕЛНИКА ГРАДОНАЧЕЛНИК